Keld Albrechtsen (EL), 2002-11-08:
Jeg vil gerne sige tak til ordførerne for de partier, der har støttet dette her forslag: Kristeligt Folkeparti, Det Radikale Venstre, Socialdemokratiet og SF.
Jeg synes, at der fra disse partiers side har lydt en klar, sammenhængende argumentation, som har befundet sig inden for virkelighedens verden og i respekt for de kendsgerninger, som ligger i den her sag.
Det samme kan man bestemt ikke påstå, når man ser på argumentationen fra de tre partier, der lægger stemmer til at fjerne tilskuddet.
Helt i særklasse, fjernt fra
virkeligheden,
ligger Dansk Folkepartis argumentation.
Dansk Folkepartis støtte til det forslag bygger på, hvis man skal tro hr. Poul Fischer, og han må jo vide, hvorfor Dansk Folkeparti støtter regeringens nedskæring, at Dansk Folkeparti antager, at selv om man fjerner disse penge, selv om man f.eks. fratager Hovedstadsselskabet 100 mio. kr., får det ingen som helst betydning.
Det er stort set linjen i hr. Poul Fischers argumentation.
Jeg synes, det er ret fantastisk, at Dansk Folkeparti kan bygge på den forudsætning, at selv om man tager pengene, sker der ingenting.
Jeg tror, at alle, der beskæftiger sig med virkeligheden, ved, at det er rigtige danske kroner, vi snakker om her, og hvis de mangler, skal de opkræves et andet sted, så skal de, som fru Tove Videbæk så præcis var inde på det i sit indlæg, opkræves hos de mennesker i samfundet, som har mindst i forvejen.
Jeg synes, som også fru Margrete Auken var inde på, at det belyser, at vi har at gøre med et parti, Dansk Folkeparti, som har hævdet, at det er et parti, der tager de sociale hensyn, for hvem det er vigtigt at beskytte de mennesker i samfundet, der har de mindste indkomster og ofte i øvrigt også de hårdeste livsbetingelser, f.eks. hårdt arbejde, men at vi må konstatere, at sådan er det ikke, når vi kommer til målstregen og de afgørende beslutninger skal træffes.
Så er det ikke Dansk Folkeparti, der varetager de sociale hensyn.
Det er det, vi kan se som konsekvens af den her sag.
Ministeren gav et svar her i salen, som var i modstrid
med et skriftligt svar, han tidligere har givet Folketinget, hvori han bekræftede, at det sandsynligvis vil føre til prisstigninger oven i de prisstigninger, der i forvejen er planlagt i 2004, på i omegnen af 10 pct.
Det har han i dag her i Folketingssalen ihærdigt forsøgt at bortforklare, kraftigt sekunderet af bl.a. hr. Svend Heiselberg.
Jeg vil også godt takke dem fra Socialdemokratiet, som har været oppe og påvise, at der altså er tale om en skævdeling af samfundet på den måde, at man i realiteten tager fra dem, der kører med den kollektive trafik, samtidig med at man bruger statens penge til at tilgodese dem, der kører i privatbil.
Det samlede resultat bliver jo, at der vil være flere, der kører i privatbil, og færre, der kører med kollektiv trafik.
Med så store prisstigninger, som der er udsigt til i nogle områder af landet, f.eks. i Århus- og Københavnsområdet, er der risiko for, at der kommer en decideret ond spiral, hvor prisstigningerne vil trække ekstra prisstigninger med sig, fordi passagertallet falder.
Det vil føre den kollektive trafik ind i en ond spiral.
Det er det, vi risikerer.
Det er der nogen der ikke har.
De vil stå med dyrere levevilkår.
Den underminering af grundlaget for den kollektive trafik kan blive meget dramatisk og få meget dramatiske virkninger.
Det er den smertegrænse, vi nærmer os, og man må sige, at det er Dansk Folkeparti, der bærer ansvaret for, at det sker.